
Ministru kabineta noteikumi Nr. 87
Rīgā 2023. gada 28. februārī (prot. Nr. 12 26. §)
Grozījumi Ministru kabineta 2005. gada 20. decembra noteikumos Nr. 992 "Noteikumi par jūrnieka grāmatiņu"
Izdoti saskaņā ar Jūrlietu pārvaldes un jūras drošības likuma 27.panta ceturto daļu
· Izdarīt Ministru kabineta 2005. gada 20. decembra noteikumos Nr. 992 "Noteikumi par jūrnieka grāmatiņu" (Latvijas Vēstnesis, 2005, 210. nr.; 2009, 133. nr.; 2012, 142. nr.; 2018, 39. nr.) šādus grozījumus:
· 1. Izteikt 1. punktu šādā redakcijā:
· "1. Noteikumi nosaka jūrnieku grāmatiņā iekļaujamo informāciju un kārtību, kādā valsts sabiedrības ar ierobežotu atbildību "Latvijas Jūras administrācija" Jūrnieku reģistrs (turpmāk ‒ Jūrnieku reģistrs) noformē, izsniedz, apmaina, aiztur, anulē, atzīst par nederīgām un uzskaita jūrnieku grāmatiņas."
· 2. Izteikt 9. punktu šādā redakcijā:
· "9. Jūrnieka vārdu un uzvārdu jūrnieka grāmatiņā norāda atbilstoši Fizisko personu reģistra datiem."
· 3. Izteikt 12. punktu šādā redakcijā:
· "12. Jūrnieku reģistrs jūrnieka grāmatiņas noformēšanas procesā pārbauda personas sniegto informāciju, tai skaitā informāciju par personas sodāmību. Jūrnieks uzrāda šajos noteikumos minēto dokumentu oriģinālu, ja tas nav reģistrēts Latvijas Jūrnieku sertificēšanas datubāzē vai tā autentiskums nav pārbaudīts. Jūrnieku reģistrs ir tiesīgs pieprasīt paskaidrojumus un papildu dokumentus, kas apstiprina, ka persona ir jūrnieks, un apliecina personas sniegto ziņu patiesumu."
· 4. Izteikt 15. punktu šādā redakcijā:
· "15. Lai saņemtu vai apmainītu jūrnieka grāmatiņu, jūrnieks (izņemot šo noteikumu 15.1 punktā minētos jūrniekus) Jūrnieku reģistrā iesniedz izziņu (2. pielikums) no Latvijas Kuģu reģistrā reģistrēta kuģa īpašnieka pilnvarotas personas vai Latvijas Republikā licencēta komersanta, kas sniedz darbiekārtošanas pakalpojumus kuģa apkalpes komplektēšanā (turpmāk kopā ‒ komersants), kas apliecina, ka jūrnieks tiks nodarbināts uz kuģa, vai jūrniecības izglītības iestādes (turpmāk ‒ izglītības iestāde), kas apliecina, ka persona ir izglītojamais, un uzrāda šādus dokumentus:
· 15.1. Latvijas pilsoņa vai nepilsoņa vai ārvalsts kompetento iestāžu izsniegtu personu apliecinošu dokumentu, Latvijas Republikā izsniegtu bēgļa vai bezvalstnieka, vai personas, kurai Latvijas Republikā piešķirts alternatīvais statuss, ceļošanas dokumentu un Pilsonības un migrācijas lietu pārvaldes izsniegtu pastāvīgās uzturēšanās atļauju;
· 15.2. derīgu Jūrnieku reģistra vai ārvalstu kompetentās iestādes izsniegtu jūrnieka kvalifikācijas dokumentu. Minētā prasība neattiecas uz pasažieru kuģa apkalpojošo personālu, kuģa remontstrādnieku vai personu, kurai normatīvajos aktos par jūrnieku sertificēšanu nav noteiktas kvalifikācijas prasības;
· 15.3. atzītas mācību kursa programmas "Drošības pamatkurss" apgūšanu apliecinošu dokumentu, kas izdots atbilstoši normatīvajiem aktiem jūrnieku sertificēšanas jomā. Minētā prasība neattiecas uz jūrnieku, kuram ir derīgs 1978. gada Starptautiskajai konvencijai par jūrnieku sagatavošanu un diplomēšanu, kā arī sardzes pildīšanu atbilstošs kvalifikācijas dokuments;
· 15.4. jūrnieka grāmatiņu, kurai beidzies derīguma termiņš vai kuru jūrnieks vēlas apmainīt, vai kura jānodod Jūrnieku reģistrā atbilstoši šo noteikumu IV nodaļai (ja jūrniekam ir izsniegta jūrnieka grāmatiņa)."
· 5. Izteikt 17. punktu šādā redakcijā:
· "17. Personai, kura ir nodarbināta ārvalstu kuģošanas kompānijā, kuru nepārstāv komersants, jūrnieka grāmatiņu apmaina, pamatojoties uz ārvalstu kuģošanas kompānijas rakstveida pieprasījumu, kas apliecina personas nodarbinātību uz kuģa. Pirmreizēji jūrnieka grāmatiņu šādai personai Jūrnieku reģistrs var izsniegt, izvērtējot katru konkrēto gadījumu individuāli."
· 6. Izteikt 20. punktu šādā redakcijā:
· "20. Bēgļiem, bezvalstniekiem, personām, kurām ir piešķirts alternatīvais statuss, un ārzemniekiem jūrnieka grāmatiņu izsniedz uz pastāvīgās uzturēšanās atļaujas derīguma termiņa laiku, bet ne ilgāku par pieciem gadiem."
· 7. Papildināt ar 25.7. apakšpunktu šādā redakcijā:
· "25.7. jūrnieku ārsts sniedzis atzinumu, ka jūrnieka veselība neatbilst darbam uz kuģa, un par to ir paziņojis Jūrnieku reģistram."
· 8. Izteikt 32. punktu šādā redakcijā:
· "32. Jūrnieku reģistra pieņemtos lēmumus Administratīvā procesa likumā noteiktajā kārtībā var apstrīdēt, iesniedzot attiecīgu iesniegumu valsts sabiedrības ar ierobežotu atbildību "Latvijas Jūras administrācija" direktoram. Valsts sabiedrības ar ierobežotu atbildību "Latvijas Jūras administrācija" direktora lēmumu var pārsūdzēt tiesā."

